В „Меден рудник“ предстои облагородяване на междублокови пространства - КОМПАС
И през тази година ще продължи облагородяването на много междублокови пространства в комплекс "Меден рудник". През последните две години Община Бургас реализира няколко подобни проекта, с които придаде приятен вид на много обществени места. Това обявиха представители на Община Бургас по време на обществено обсъждане на бюджета и предвидените в него дейности за 2019 година. В него участваха заместник-кметовете Красимир Стойчев, Йорданка Ананиева, Руска Бояджиева, инж. Чанка Коралска, д-р Лорис Мануелян, териториалният директор Магдалена Манолова и Златина Караиванова от дирекция "Бюджет и финанси". До няколко месеца окончателно ще приключи изпълнението на проекта за облагородяване в района на 92-ри и 95-ти блок. Предвидени са инвестиции за изграждане на нови паркоместа и подобряване на инфраструктурата на много места в комплекса. Предвиден е ремонт на тротоара и обособяването на 30 места за улично паркиране в района на 33-ти и 39-ти блок. При блокове 117 и 118 също ще бъде обновен тротоарът и ще се обособят 26 места за улично паркиране. В района на блокове 110 и 112 ще се изградят обслужващи улици и паркоместа. В момента проектът е в процес на разработване и се предвижда там да се обособят около 50 паркоместа. Нов паркинг с 50 места ще бъде изграден зад 131-ви блок в "Меден рудник". Той ще разполага с осветление и подходи за по-лесно придвижване на автомобилите. Община Бургас е предвидила преасфалтиране на улицата до блок 415 и изграждането на нови паркоместа в междублоковото пространство. Голям паркинг за 80 автомобила ще бъде изграден в района на блокове 420 - 424 и 425. Нов паркинг ще има и при блоковете 460 - 467. Друг паркинг ще бъде обособен в района на блокове 75 - 76 - 80, предвиден е и ремонт на ул. "Ленко". Община Бургас е осигурила финансиране за мащабен ремонт на бул. "Захари Стоянов", който свързва комплекс "Меден рудник" с централната част на града. Реконструкцията ще обхване участъка от кръстовището за квартал "Горно Езерово" до кръстовището с бул. "Ал. г. Коджакафалията". Предвидено е да се извършат локални ремонти на местата, където са се образували пропадания на пътното платно. Асфалтовата настилка ще бъде подменена изцяло. Ремонт ще бъде направен и на отводнителната система, за да не се образуват локви по трасето при обилен валеж. Чрез реконструкцията ще се подобри значително качеството на пътуване, както и безопасността на движението по една от най-натоварените пътни отсечки в града, коментира зам.-кметът Чанка Коралска. По време на ремонта ще бъде въведена временна организация на движението. Призивът към водачите е да спазват въведените ограничения, за да не се стига до задръствания и инциденти. В първите месеци на годината ще започне цялостен ремонт и на бул. "Проф. Яким Якимов". Финансирането на дейностите е осигурено. В момента се извършват подготвителни работи, а основните строителни дейности трябва да започнат през месец март. Предвижда се и ремонт на бул. "Стефан Стамболов". Той ще се извърши на два етапа. Първият ще обхване участъка от кръговия пътен възел на входа на Бургас до бул. "Тракия". През втория етап ще се ремонтира частта от кръговото на хотел "Мираж" до връзката с бул. "Демокрация". В сферата на образованието се предвижда да се отпуснат повече средства за издръжка на децата в градините без да се увеличава таксата за родителите. Нови специалности, съобразени със съвременните тенденции, ще бъдат открити в Професионалната гимназия по транспорт и Професионалната гимназия по механотехника. Модерни условия за обучение ще бъдат осигурени в класните стаи на първокласниците в Бургас, каза зам.-кметът по образование Йорданка Ананиева. Акцент в политиката по здравеопазване на Община Бургас ще е оборудването на Онкодиспансера с модерна апаратура и подпомагането на семейства при кандидатстване за инвитро процедури, обясни д-р Лорис Мануелян - зам.-кмет по здравеопазване и спорт. През настоящата година ще стартират 5 нови социални услуги, допълни д-р Мануелян. В сферата на екологията Община Бургас ще работи по две основни направления, каза Руска Бояджиева - зам.-кмет по европейски политики и околна среда. Първото от тях е свързано с изграждането на анаеробна инсталация за преработка на отпадъци. Вторият акцент е внедряване на мерки за намаляване на замърсяването на въздуха с фини прахови частици.